ธนารักษ์เอาจริงแก้บุกรุกที่ดินรัฐ
ธนารักษ์เรียกแก้ปัญหาที่ราชพัสดุ หลังพบปัญหาข้อพิพาทประชาชนบุกรุกที่ดินรัฐกว่า 5.5 ล้านไร่
20 ม.ค. 2555

ธนารักษ์เรียกแก้ปัญหาที่ราชพัสดุ หลังพบปัญหาข้อพิพาทประชาชนบุกรุกที่ดินรัฐกว่า 5.5 ล้านไร่ 
นายนริศ ชัยสูตร อธิบดีกรมธนารักษ์ เปิดเผยว่า กรมธนารักษ์เตรียมจัดประชุมระดมสมองในการหาแนวทางป้องกันและแก้ไขปัญหาการบุกรุกที่ราชพัสดุในพื้นที่ 17 จังหวัด ได้แก่ จ.นนทบุรี ปทุมธานี พระนครศรีอยุธยา สระบุรี อ่างทอง ลพบุรี สิงห์บุรี ชัยนาท สมุทรปราการ ฉะเชิงเทรา ปราจีนบุรี นครนายก สระแก้ว ชลบุรี ระยอง จันทบุรี และตราด ระหว่างวันที่ 2527 ม.ค.นี้ ที่ จ.ระยอง เพื่อกำหนดแนวทางการแก้ไขปัญหาเรื่องการบุกรุกที่ราชพัสดุทั่วประเทศ เนื้อที่ 12.5 ล้านไร่ ซึ่งที่ดินส่วนใหญ่ให้ส่วนราชการใช้เพื่อประโยชน์สาธารณะ ส่วนที่ไม่ได้ใช้ในราชการก็จะนำไปจัดหาประโยชน์เพื่อนำรายได้เข้ารัฐ 
ทั้งนี้ จากการสำรวจจัดทำแผนที่ทางกายภาพปรากฏว่าที่ดินส่วนนี้มีการบุกรุกร่วม 48 แปลง เนื้อที่รวมประมาณ 5.5 ล้านไร่ และที่พบว่ามีการบุกรุกชัด 2.1 ล้านไร่ คิดเป็น 38%
ที่ผ่านมาปัญหาการบุกรุกที่ราชพัสดุเกิดจากส่วนราชการไม่ได้นำที่ดินไปใช้ประโยชน์ ทำให้มีที่ว่างและไม่ได้มีการดูแลรักษาอย่างทั่วถึง จึงมีการบุกรุกและเมื่อไม่ได้รับการแก้ไขอย่างทันที ทำให้มีราษฎรเข้าไปใช้ประโยชน์เพิ่มมากขึ้นและมีการโต้แย้งกรรมสิทธิ์ในที่ดินกับทางราชการ 
นอกจากนี้ ในส่วนของที่ดินราชพัสดุที่ได้มาจากการสงวนหวงห้ามที่ดิน รกร้างว่างเปล่าซึ่งเป็นที่ดินแปลงใหญ่ โดยก่อนการสงวนหวงห้ามไม่มีการสำรวจพื้นที่ที่จะสงวนหวงห้ามว่ามีราษฎรครอบครองใช้ประโยชน์ในบริเวณใดและพื้นที่เท่าใด และเมื่อเวลาล่วงเลยจนถึงปัจจุบันทำให้ไม่มีข้อมูลหลักฐานว่าเดิมบริเวณใดเป็นที่ว่างเปล่าและบริเวณใดเป็นที่ที่ราษฎรครอบครองทำประโยชน์อยู่ก่อนทำให้มีปัญหาข้อพิพาทกับทางราชการ 
นายนริศ กล่าวว่า ผลสรุปจากการประชุมดังกล่าว จะนำมากำหนดแนวทางป้องกันและแก้ไขปัญหาให้เป็นรูปธรรมมากขึ้น โดยมีเป้าหมายที่จะดำเนินการให้แล้วเสร็จในเวลาอันสั้น